এছাড়া বৈঠকে বাংলাদেশ মার্কিন বাজারে তৈরি পোশাকের রফতানিতে ন্যায্যমূল্য দেয়ার জোরালো আহ্বান জানাবে। এ লক্ষ্যে ক্রেতারা যাতে দ্বিপক্ষীয় লেনদেনে ন্যায্যমূল্য দেয়ার নিয়মিত চর্চা করে সেজন্য মার্কিন বাণিজ্য দফতরের কর্মকর্তা ও ব্যবসায়ী নেতাদের প্রতি জোর দাবি জানাবে। বাংলাদেশে মার্কিন ব্যবসায়ীদের বিনিয়োগ টানতে অর্থনৈতিক অঞ্চল দেয়ার প্রস্তাব করবে। এজন্য বিনিয়োগ আকর্ষণে বাংলাদেশ সরকার আইন করে বিদেশি বিনিয়োগকারীদের জন্য যেসব সুযোগ-সুবিধা নিশ্চিত করেছে তা জোরালোভাবে তুলে ধরবে প্রতিনিধি দল। বিনিময়ে বাংলাদেশের আইসিটি, টেলিকমিউনিকেশন, এনার্জি ও অবকাঠামো উন্নয়ন খাতে যুক্তরাষ্ট্রের বিপুল বিনিয়োগ চাইবে। এছাড়া যুক্তরাষ্ট্র এ দেশে আরও বেশি প্রযুক্তি ও তথ্য বিনিময় এবং বাণিজ্য সম্পর্কিত দক্ষতা উন্নয়নে ভূমিকা রাখার পাশাপাশি ডব্লিউটিওর নিয়ম এবং ট্রেড ফ্যাসিলিটিজ এগ্রিমেন্ট (টিএফএ) চুক্তির বিদ্যমান সুযোগ-সুবিধা বাংলাদেশের বাজারের ক্ষেত্রেও প্রতিপালনের আহ্বান জানাবে। অপরদিকে যুক্তরাষ্ট্র তাদের পণ্য ও সেবা রফতানির ক্ষেত্রে বাংলাদেশকে আরও বেশি শুল্কমুক্ত সুবিধা দেয়ার প্রস্তাব করবে। এর বাইরে তারা বাংলাদেশে ব্যাংকিং চ্যানেলে বীমা সেবা চালু করার প্রস্তাব দেবে। ফার্মাসিউটিক্যালস পণ্যের আমদানি সনদ বাংলাদেশ যাতে আরও সহজীকরণের পদক্ষেপ নেয় সেটিও তারা গুরুত্বসহকারে তুলে ধরবে। ডিজিটাল ইকোনমির নামে তারা বাংলাদেশে ই-কমার্স ব্যবসা সম্প্রসারণের জন্য বিশ্বের বৃহত্তর ই-কমার্স সাইট আমাজন ডটকমের সেবা বাংলাদেশে চালু করার প্রস্তাব দেবে। অন্যদিকে ব্যবসা ও জলবায়ু বিনিয়োগ শিরোনামে তিন নম্বর প্রস্তাবেও তারা চারটি পৃথক উপখাতে সহযোগিতা চেয়ে বাংলাদেশের কাছে প্রস্তাব করতে যাচ্ছে।